### Beslutning

Tilbagesendes Magistratsafdelingen for Sundhed og Omsorg med bemærkning, at byrådet i sit møde den 10. juni 2020 har vedtaget Magistratens foranstående indstilling af 8. juni 2020.

Magistratsafdelingen for Sundhed og Omsorg udarbejder notat.

### Resumé

Region Midtjylland og regionens 19 kommuner har i regi af Sundhedsaftalen udarbejdet en samarbejdsaftale om IV-behandling i kommunalt regi. IV-behandling vil sige, at medicin gives direkte ind i blodårerne/venerne. Samarbejdsaftalen er vedlagt som bilag 1.

Samarbejdsaftalen skal give mulighed for, at IV-behandlingen kan foregå tæt på borgerens hverdag, når der ikke længere er behov for behandling på hospitalet udover med IV.

Aftalen omfatter alle borgere over tre år, der i forlængelse af hospitalsbehandling har behov for IV-behandling, samt borgere, hvor der med IV-behandling forebygges en hospitalsindlæggelse. Aftalen er begrænset til IV-antibiotika behandling og behandling med isotone væsker. Aftalen forventes at træde i kraft i perioden mellem den 1. juni og 1. september 2020.

Det vurderes, at samarbejdsaftalen for alle kommuner i [adresse] vil omfatte 4.000 borgere årligt. De samlede omkostninger til selve IV-behandlingen er beregnet til 16,2 mio. kr. årligt, hvor regionen finansierer 70 % svarende til 11,3 mio. kr. og kommunerne 30 % svarende til 4,9 mio. kr.

For [adresse] vil det forventede omfang være i alt 1000 IV-behandlinger årligt, hvortil den kommunale udgift vil være 1,2 mio. kr. (30%) og en regional udgift på 2,8 mio. kr. (70%).

Afregningen dækker alene den tid, som personalet skal bruge til selve behandlingen. Den omfatter ikke udgifter til pleje, praktisk hjælp og evt. sygepleje, som Sundhed og Omsorg skal levere til borgeren som følge af, at borgeren nu behandles lokalt og ikke på hospitalet. Denne udgift er opgjort til 1,7 mio. kr. årligt.

I alt forventes en merudgift for [adresse] i 2020 på 1,7 mio. kr. (7 måneders virkning) og fra og med 2021 en varig ny merudgift på 2,9 mio. kr.

MSO finansierer udgiften til IV behandling i 2020 inden for afdelingens decentraliseringsordning.

IV-samarbejdsaftalen evalueres løbende i det lokale sundhedsaftalesamarbejde i klyngerne. Det gælder bl.a. for, at aftalen om 4.000 borgere årligt overholdes. På tværs af Region og de 19 kommuner er aftalt, at IV-samarbejdsaftalen evalueres primo 2022.

### Indstilling

Det indstilles:

At 1) Byrådet godkender, at [adresse] tiltræder samarbejdsaftalen på IV-området

At 2) MSO finansierer udgiften på 1,7 mio. kr. indenfor afdelingens decentraliseringsordning.

At 3) At merudgifterne til IV-samarbejdsaftalen, der årligt udgør 2,9 mio. kr. for MSO behandles i den kommende budgetproces som et politisk beslutningsforslag.

### Sagens forløb

29-05-2020 Borgmesterens Afdeling påtegning

Fremsendes til Magistraten. Byrådet har vedtaget, at kun partierne og ikke afdelingerne kan stille udgiftskrævende forslag. Derfor foreslås det at beslutningspunkt 3 udgår, og at Sundhed og Omsorg selv må afholde udgiften, medmindre et eller flere partier stiller forslag, der vedtages i budgetforhandlingerne.

Borgmesterens Afdeling har derudover ingen bemærkninger til indstillingen.

 08-06-2020 Magistraten

Fremsendes til [adresse] med bemærkning, at Magistraten i mødet den 8. juni 2020 anbefaler, at byrådet tiltræder Magistratsafdelingen for Sundhed og Omsorgs indstilling af 26. maj 2020 i overensstemmelse med påtegning af 29. maj 2020 fra Borgmesterens Afdeling.

 10-06-2020 Aarhus Byråd

Tilbagesendes Magistratsafdelingen for Sundhed og Omsorg med bemærkning, at byrådet i sit møde den 10. juni 2020 har vedtaget Magistratens foranstående indstilling af 8. juni 2020.

Magistratsafdelingen for Sundhed og Omsorg udarbejder notat.